David Beckham

Elulugu

David sündis Londoni lähedal Leytonstone'is. Tema isa David Edward Alan Beckham (Ted Beckham; sündinud 1948) töötas köögimeistrina ja oli Manchester Unitedi fänn. Davidi ema Sandra Georgina West (sündinud 1949) oli elukutselt juuksur. David Beckhami emapoolne vanaisa oli rahvuselt juut.  
David sai jõuluvanalt igal aastal uue jalgpalli. Ta mängis seda algul isaga, hiljem sõpradega. Kaheksa-aastaselt oli ta juba paremäär poistemeeskonnas Ridgeway Rovers. 
Jalgpalliharrastuse tõttu õppis David koolis halvasti, nii et tal jäi lõpuks kool pooleli. 
Juulis 1991 võeti ta Manchester Unitedi noortemeeskonda, kus mängisid ka vennad Gary ja Phil Neville, Nicky Butt, Ryan Giggs ja Paul Scholes.
Inglismaa jalgpallikoondises debüteeris Beckham 1. septembril 1996 mängus Moldovaga. 
Oma esimese värava Inglismaa koondises lõi ta 1998. aasta maailmameistrivõistlustel karistuslöögist Colombia jalgpallikoondise vastu. Sellest ajast saadik paistab ta silma täpsete karistuslöökidega. Inglismaa võitis 2:0 ja Beckham lõi teise värava. Inglismaa pääses Rumeenia järel alagrupist teisena edasi ja kohtus 16 parema hulgas Argentinaga. Selles mängus sai Beckham vastase löömise eest punase kaardi. Inglismaa kaotas penaltitega ja langes välja. Avalikkus süüdistas kaotuses Beckhamit.
David Beckham on tunnistatud Euroopa parimaks jalgpalluriks ja Rivaldo järel paremuselt teiseks jalgpalluriks maailmas . 
Manchester Unitedis kandis Beckham särki number 7 ja teenis 12 miljonit dollarit aastas. 
Aastal 2003 ostis Madridi Real Beckhami 41 miljoni dollari eest ning kandis särki number 23. Ta ühines mitmete tuntud mängijatega nagu Ronaldo, Zinédine Zidane, Luís Figo ja Raúl. Kuid hoolimata tugevast meeskonnast ei õnnestunud Realil olulisi võite saavutada. Lõpuks võitis Beckham oma viimasel hooajal Realiga La Liga tiitli.
2007. aasta jaanuaris ei sõlminud Madridi Real Davidiga uut lepingut. Järgmisel päeval sõlmis Beckham 5-aastase lepingu klubiga Los Angeles Galaxy, mis kehtib 1. juulini 2012. Seal kannab ta samuti särki number 23 nagu Madridi Realis.
22. oktoobril 2008 sõlmis David AC Milaniga kahekuuse laenulepingu, mida hiljem pikendati AC Milani hooaja lõpuni. Ta kandis seal särki number 32.
27. detsembril 2009 naasis ta teise laenulepinguga Milani, et parandada oma šansse Inglismaa koondises mängimiseks 2010. aasta maailmakarikal Lõuna-Aafrika Vabariigis. Laenuleping hakkas kehtima 1. jaanuaril 2010 ning David tegi oma teise debüüdi 6. jaanuaril Genoa vastu, mille Milan võitis 5-2.
David Beckhami unistus pääseda oma neljandale järjestikule MM'ile purunes, kui ta Milani võidumängus Verona Chievo vastu Achilleuse kõõlust vigastas.
14. septembril 2010 naasis ta oma Achilleuse vigastusest vahetusmängijana väljakule Los Angeles Galaxy meeskonnas 3–1 võidumängus Columbus Crew vastu ning mängis 20 minutit. 4. oktoobril lõi ta oma esimese värava 2010. aastal 2–1 võidumängus Chivase vastu karistuslöögist.

Isiklikku

Aastal 1999 abiellus ta ansambli Spice Girls laulja Victoriaga. Neil on pojad Brooklyn Joseph (sündis 4. märtsil 1999 Londonis), Romeo James (sündis 1. septembril 2002 Londonis) ja Cruz Davis (sündis 20. septembril 2005 Madridis) ja tütar Harper Seven (sündis 10. juulil 2011 Los Angeleses) 
David Beckham on 183 cm pikk ja kaalub 67 kg (2004).